Euroopa Andmekaitseinspektori arvamuse kokkuvõte, mis käsitleb ettepanekut võtta vastu määrus, mis käsitleb krüptovaraturge ja millega muudetakse direktiivi EL 2019/1937

(Arvamuse täistekst (inglise, prantsuse ja saksa keeles) on Euroopa Andmekaitseinspektori veebilehel www.edps.europa.eu)

(2021/C 337/03)

Euroopa Komisjon tegi 24. septembril 2020 ettepaneku võtta vastu määrus, mis käsitleb krüptovaraturge ja millega muudetakse direktiivi (EL) 2019/1937 (edaspidi „ettepanek“). Ettepanekuga kehtestatakse krüptovarade emiteerimise ja kauplemisele võtmise läbipaistvuse ja avalikustamise nõuded ning krüptovarateenuse osutajatele ning varapõhiste tokenite emitentidele ja e-raha tokenite emitentidele tegevusloa andmise ja nende üle järelevalve tegemise nõuded, reguleeritakse varapõhiste tokenite emitentide, e-raha tokenite emitentide ja krüptovarateenuse osutajate tegevust, korraldust ja juhtimist ning kehtestatakse tarbijakaitse-eeskirjad krüptovarade emiteerimise, nendega kauplemise, nende vahetamise ja hoidmise kohta, samuti meetmed turu kuritarvitamise vältimiseks, et tagada krüptovaraturgude usaldusväärsus.

Euroopa Andmekaitseinspektor tuletab meelde vajadust korraldada laiem arutelu selle üle, kuidas paremini tagada, et krüptovarade aluseks olev tehnoloogia, nimelt plokiahel ja hajusraamatud, järgiks andmekaitse-eeskirju ja -põhimõtteid, ning viitab sellega seoses üldistele märkustele, mis ta esitas oma arvamuses hajusraamatu tehnoloogia turutaristute katsekorra ettepaneku kohta, ning rõhutab, et selline arutelu peab toimuma enne asjaomas(t)e ettepaneku(te) jõustumist.

Samuti rõhutab Euroopa Andmekaitseinspektor ELi seadusandja kohustust tagada, et ettepanekus ettenähtud töötlemistoimingute läbiviimisel järgitaks andmekaitsenõudeid, ja vastutavate töötlejate kohustust tagada kooskõla vastutuse põhimõttega.

Euroopa Andmekaitseinspektor leiab, et krüptovarade emitendid on tavaolukorras isikuandmete kaitse üldmääruse alusel vastutavad töötlejad, võttes arvesse emitentide projekti ja seda, et viimane hõlmab isikuandmete töötlemist. Õiguskindluse suurendamiseks kutsub Euroopa Andmekaitseinspektor seadusandjat üles määrama emitendid ettepanekus sõnaselgelt vastutavateks töötlejateks. Lisaks võib isikuandmete töötlemine vastata kahele või enamale kriteeriumile, mis osutavad sellele, et töötlemisega kaasneb tõenäoliselt suur risk andmekaitseõiguse tähenduses. Selle tulemusena võib krüptovarade emitendile kehtida isikuandmete kaitse üldmääruse artikli 35 kohane kohustus teha enne kavandatavat isikuandmete töötlemist andmekaitsealane mõjuhindamine.

Euroopa Andmekaitseinspektor on rahul ettepaneku eesmärgiga tõhustada tarbijate kui krüptovarade ostjate (investorite) kaitset. Samas on Euroopa Andmekaitseinspektor seisukohal, et ettepanek peaks sisaldama ka emitentide kohustust anda seoses andmekaitsega eriti tugevad tagatised, et andmesubjekte paremini kaitsta. Euroopa Andmekaitseinspektor soovitab lisada ettepanekusse krüptovarade valges raamatus esitatava teabena isikuandmetega seoses kavandatavad töötlemistoimingud, samuti peamised eeldatavad riskid ja andmekaitseriskide leevendusstrateegiad.

Seoses haldustrahvide avaldamisega soovitab Euroopa Andmekaitseinspektor hõlmata lisaks pädeva asutuse kaalutluskriteeriumidele ka üksikisikute isikuandmete kaitsele avalduvat mõju. Lisaks tuletab Euroopa Andmekaitseinspektor meelde, et andmete säilitamise piirangu põhimõte nõuab, et isikuandmeid ei säilitataks kauem, kui on vajalik eesmärgil, milleks isikuandmeid töödeldakse, ning soovitab kehtestada ettepaneku artikli 95 lõikes 4 andmete säilitamise miinimumtähtaja asemel maksimumtähtaja.

1. Taust

1. Euroopa Komisjon tegi 24. septembril 2020 ettepaneku võtta vastu määrus, mis käsitleb krüptovaraturge ja millega muudetakse direktiivi (EL) 2019/1937 (edaspidi „ettepanek“) ( 1 ) . Ettepanek on õigusraamistik, mis on välja töötatud selleks, et reguleerida praegu kohaldamisalast väljajäävaid krüptovarasid ja nende teenusepakkujaid ELis ning kehtestada 2024. aastaks ühtne lubade andmise kord kõigis liikmesriikides. Ettepaneku eesmärk on ühtlustada Euroopa digirahanduse strateegia raames eri liiki krüptotokenite emiteerimise ja nendega kauplemise Euroopa raamistikku.

3. Euroopa Andmekaitseinspektoriga konsulteeriti seoses katsekorra ettepanekuga ja ta esitas oma arvamuse 23. aprillil 2021 ( 6 ) . Temaga konsulteeriti 29. aprillil 2021 ka seoses digitaalse tegevuskerksuse ettepanekuga ja ta esitas oma arvamuse 10. mail 2021 ( 7 )

4. 29. aprillil 2021 palus Euroopa Komisjon vastavalt määruse (EL) 2018/1725 artikli 42 lõikele 1 Euroopa Andmekaitseinspektoril esitada arvamus ettepaneku kohta. Need kommentaarid piirduvad ettepaneku andmekaitse seisukohast asjakohaste sätetega.

4. Järeldused

Eelnevast lähtudes teeb Euroopa Andmekaitseinspektor järgmist:

— tuletab meelde vajadust korraldada laiem arutelu selle üle, kuidas paremini tagada, et krüptovarade aluseks olev tehnoloogia, nimelt plokiahel ja hajusraamatud, järgiks kõige tõhusamalt viisil andmekaitse-eeskirju ja -põhimõtteid, ning rõhutab, et selline arutelu peab toimuma enne asjaomas(t)e ettepaneku(te) jõustumist;

— soovitab määrata emitendid sõnaselgelt vastutavateks töötlejateks, et vältida võimalikke tõlgendusprobleeme rolli hindamisel, võttes eelkõige arvesse ettepaneku kohaldamisala keerukust ja asjaomaste osaliste vahelisi suhteid;

— soovitab lisada ettepaneku artiklitesse 5, 17 ja 46 krüptovarade valges raamatus esitatava teabena järgmise teabe: „isikuandmetega seoses kavandatavad töötlemistoimingud, samuti peamised eeldatavad riskid ja andmekaitseriskide leevendusstrateegiad, kui asjakohane“;

— seoses haldustrahvide avaldamisega soovitab Euroopa Andmekaitseinspektor hõlmata lisaks pädeva asutuse kaalutluskriteeriumidele ka üksikisikute isikuandmete kaitsele avalduvat mõju ning asendada ettepaneku artikli 95 lõikes 4 sätestatud andmete säilitamise miinimumtähtaeg „vähemalt viis aastat“ konkreetse maksimumtähtajaga;

— seoses pädevate asutuste, EBA ja ESMA vahelise halduskoostööga, samuti kolmandate riikide järelevalveasutustega tehtava koostööga soovitab Euroopa Andmekaitseinspektor kustutada artikli 108 lõikes 3 viide ELi andmesäilitamismäärusele, võttes arvesse horisontaalset viidet ELi andmesäilitamismääruse kohaldatavusele ettepaneku artikli 88 lõikes 2.

Brüssel, 24. juuni 2021. Wojciech Rafał WIEWIÓROWSKI

(1) Ettepanek võtta vastu Euroopa Parlamendi ja nõukogu määrus, mis käsitleb krüptovaraturge ja millega muudetakse direktiivi (EL) 2019/1937 (24. september 2020, 2020/0265 (COD)).

(2) Komisjoni teatis Euroopa Parlamendile, Euroopa Ülemkogule, nõukogule, Euroopa Keskpangale, Euroopa Majandus- ja Sotsiaalkomiteele ning Regioonide Komiteele ELi digirahanduse strateegia kohta 24. septembril 2020 (COM(2020) 591).

(3) Ettepanek võtta vastu Euroopa Parlamendi ja nõukogu määrus hajusraamatu tehnoloogial põhinevate turutaristute katsekorra kohta (COM(2020)594).

(4) Ettepanek võtta vastu Euroopa Parlamendi ja nõukogu määrus, mis käsitleb finantssektori digitaalset tegevuskerksust ning millega muudetakse määrusi (EÜ) nr 1060/2009, (EL) nr 648/2012, (EL) nr 600/2014 ja (EL) nr 909/2014 (COM(2020) 595).

(5) Ettepanek võtta vastu Euroopa Parlamendi ja nõukogu direktiiv, millega muudetakse direktiive 2006/43/EÜ, 2009/65/EÜ, 2009/138/EÜ, 2011/61/EL, 2013/36/EL, 2014/65/EL, (EL) 2015/2366 ja (EL) 2016/2341 (COM(2020) 596).

(6) Arvamus 6/2021 ettepaneku kohta võtta vastu hajusraamatu tehnoloogial põhinevate turutaristute katsekord on kättesaadav aadressil https://edps.europa.eu/system/files/2021-06/2021-0219_d0912_opinion_on_pilot_regime_for_market_infrastructures_en.pdf.

(7) Arvamus ettepaneku kohta võtta vastu määrus, mis käsitleb finantssektori digitaalset tegevuskerksust ning millega muudetakse määrusi (EÜ) nr 1060/2009, (EL) nr 648/2012, (EL) nr 600/2014 ja (EL) nr 909/2014, on kättesaadav aadressil https://edps.europa.eu/system/files/2021-05/2021-0203_d0943_opinion_digital_operational_resilience_for_the_financial_sector_en.pdf